open-index/open-wikipedia-markdown huggingface dataset:
Anachoreet

duimnael|250px|Die sel van 'n anachoreet in die Engelse dorp Skipton

'n **Anachoreet** (afgelei van Grieks ἀναχωρέω, *anachōreō* "terugtrek") was 'n verteenwoordiger van een van die vroegste vorme van die Christelike kloosterlewe. Sy roeping was vergelykbaar met dié van 'n hermiet (kluisenaar). In die Rooms-Katolieke Kerk word die anachoretedom sedert die Tweede Vatikaanse Konsilie as een van die erkende vorme van 'n gewyde lewe (Latyns *vita consecrata*) gereël.

In teenstelling met die sogenaamde koinobiete, wat in kloosterlike gemeenskappe geleef het, het anachorete 'n eensame en teruggetrokke lewe gevoer. Hulle het die nabyheid van God in afgeleë gebiede soos woestyne, gebergtes of digte bosse, soms ook op eensame eilande langs die kus, gesoek waar hulle in klein hutte of grotte gebly het om hier op die betekenis van hulle geloof te besin. Sommige anachorete het die voorkeur aan 'n nomadiese leefwyse gegee.

Antonius die Grote (omtrent 251-356), wat ook die Kluisenaar genoem word, word as die stigter van die Christelike anachorete-beweging beskou wat oorspronklik veral in Egipte en Sirië uitgebrei het. Die anachorete se gemeenskappe, wat onder die invloed van die eremietevolgeling Pachomius uit Bo-Egipte en biskop Basileios die Grote uit Caesarea sedert die 4de eeu in die oostelike Klein-Asië ontstaan het, was losse groepe van eremiete wat min of meer geskei van mekaar geleef het. In die 4de tot 6de eeu was die Thebaïese Woestyn een van die sentrums van die anachorete-beweging.

In die Middeleeuse Europa, veral in Engeland, is soms selle by kerke aangebou. Die selle se toegange is toegemessel, en die anachorete, wat hier gebly het, het slegs oor 'n klein vensteropening in die kerk se muur beskik waardeur hulle na die Heilige Mis kon luister en die Heilige Kommunie kon ontvang. 'n Tweede klein vensteropening aan straatkant is gebruik om hulle van lewensmiddele te voorsien.

## Verwysings 
## Bronne 
* *Lexikon der Weltgeschichte*. Wiesbaden: F. Englisch Verlag 1977

## Eksterne skakels 
* Die Kanoniese Reg van die Rooms-Katolieke Kerk (1983), can. 603
* Tekste van die Woestynvaders (in Duits vertaal)
Cornelius Krieghoff

duimnael|links|'The Blacksmith's Shop' („Die smitswinkel“), olie op doek, 22 x 36 duim, geskilder in 1871, Art Gallery of Ontario
duimnael|links|'The Toll Gate' („Die tolhek“), olie op doek, 17 x 24 duim, geskilder in 1859
**Cornelius David Krieghoff** (19 Junie 1815 &ndash; 5 Maart 1872) is een van die gewildste 19de eeuse Nederlandse-Kanadese skilders. Hy is mees bekend vir sy skilderye van Kanadese landskappe en buitelewe, veral sy wintertonele in die provinsie Quebec, en het sy gunstelingmotiewe in verskillende variante uitgebeeld.

Krieghoff is in die Nederlandse hoofstad Amsterdam gebore, maar het in 1836 na New York Stad verhuis en in die volgende jaar by die Amerikaanse leër aangesluit. In 1840 het hy saam met sy vrou Émilie Gauthier na Montréal verhuis.

In 1844 het hy saam met sy vrou 'n reis na die Franse hoofstad Parys onderneem waar hy onder die leiding van Michel Martin Drolling (1789-1851) meesterwerke van die Louvre-museum gekopieer het. In 1846 het die Krieghoffs na Montréal teruggekeer, en in 1853 het Krieghoff saam met sy gesin na Québecstad verhuis.

In die tydperk tussen 1863 en 1870 het Krieghoff in Europa gebly. In 1871 het hy hom in Chicago gevestig waar hy een jaar later in die ouderdom van 56 jaar oorlede is. Hy lê begrawe in Chicago se Graceland-begraafplaas.

## Bronne en verdere leesstof 
* Barbeau, Charles Marius: *Cornelius Krieghoff*. Toronto: Ryerson Press 1948
* Barbeau, Charles Marius: *Cornelius Krieghoff, Pioneer Painter of North America*. Toronto: The Macmillian Company of Canada, Ltd. 1934
* Harper, J. Russell: *Cornelius Krieghoff, The Habitant Farm*. Ottawa:  National Gallery of Canada 1977
* Harper, J. Russell: *Krieghoff*. Toronto: University of Toronto Press 1979
* Jouvancourt, Hugues de: *Cornelius Krieghoff*. Toronto: Musson Book Co., 1973
* Krieghoff, Cornelius: *Cornélius Krieghoff, 1815-1872*: Québec: Ministère des affaires culturelles 1971
* Krieghoff, Cornelius en Marius Barbeau: *Cornelius Krieghoff*. Toronto Society for Art Publications 1962
* Krieghoff, Cornelius en Monsieur Winkworth: ''Exposition d'estampes en l'honneur de C. Krieghoff, 1815-1872*. Montréal: McCord Museum 1972
* Reid, Dennis R., Ramsay Cook en François-Marc Gagnon: *Krieghoff, Iimages of Canada*. Vancouver: Douglas & McIntyre, 1999
* Vézina, Raymond: *Cornelius Krieghoff, peintre de mœurs, 1815-1872*. Québec: Éditions du Pélican 1972

## Eksterne skakels 
* Biography at the *Dictionary of Canadian Biography Online''
* National Gallery of Canada
Pous Hormisdas

**Hormisdas** was die 52ste pous van die Rooms-Katolieke Kerk.

## Biografie 
**Pous Hormisdas** is gebore in Frosinone, Italië. Op 20 Julie 514 volg hy Pous Simmachus op en regeer tot sy dood op 6 Augustus 523. Hy word opgevolg deur Pous Johannes I. Toe hy tot pous verkies is, was hy wewenaar en sy seun word later ook pous onder die naam Silverius. Die naam ‘Hormisdas’ verwys in ou Persies na die hoofgod van Zoroastrisme, "Ormazd".

## Pontifikaat 
Hormisdas versoen verskeie kerkskeurings tydens sy pontifikaat. Hy neem die groepe wat deur die skisma van Laurentius buite die kerk geplaas is, weer in die kerk op. Sy belangrikste bydrae was die oplossing van die skeuring tussen die Oosterse en die Westerse kerke. Die skeuring, wat bekend staan as die skisma van Acasius van Konstantinopel het die kerk sedert 484 verdeel. Die dogma van die monofisiete wat deur die pouse as kettery gesien is, maar deur die Oos-Romeinse keiser en die Oosters-Ortodokse kerke aanvaar is, was die grondslag vir die skeuring. In 519 slaag Hormisdas daarin om die partye te versoen.

## Verering 
Hormisdas word as heilige vereer in die Rooms-Katolieke Kerk. Sy feesdag is op 6 Augustus. Tadisioneel word Hormisdas afgebeeld as 'n jong man met 'n kameel. Hy is die beskermheilige van bruidegomme en stalknegte.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* Ekumeniese Heiligesleksikon (Duits)
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Pous Johannes I

**Johannes I** was die 53ste pous van die Rooms-Katolieke Kerk.

## Biografie 
**Pous Johannes I** is gebore ongeveer in 470 in Sienna, Toskane. Op 13 Augustus 523 volg hy Pous Hormisdas op en regeer tot sy dood op 18 Mei 526. Hy word opgevolg deur Pous Felix IV. Die naam ‘Johannes’ beteken 'God is genadig'.

## Pontifikaat 
Pous Johannes I word tydens sy pontifikaat deur koning Theodorik die Grote na Justinianus I, keiser van die Oos-Romeinse Ryk gestuur en is in Konstantinopel met alle eer ontvang. Hy kroon die keiser Justinianus daar. Toe die pous in Ravenna terug kom, sit Theodorik hom in die tronk omdat Justinianus nie aan al sy versoeke voldoen het nie. Johannes bly in die tronk, aangekla van hoogverraad, tot sy dood in 526 weens slegte behandeling.

## Verering 
Johannes I is in die Sint Pieterskerk begrawe. Hy word as heilige vereer in die Rooms-Katolieke Kerk en veral in Ravenna en Toskane. Sy feesdag is op 18 Mei. In die kuns word hy voorgestel as 'n gevangene agter tralies met 'n diaken en 'n sub-diaken langs hom.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* Ekumeniese Heiligesleksikon (Duits)
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Compiègne

**Compiègne** [kɔ̃ˈpjɛɲ] is 'n stad in die Noord-Franse département Oise in die administratiewe gewes (*région*) Picardie, sowat 80 kilometer noord van Parys aan die Oiserivier geleë. Dit is die onderprefektuur van die gelyknamige arrondissement van Oise.

Compiègne het veral bekendheid verwerf deur die twee wapenstilstande wat Frankryk en Duitsland hier in 1918 en 1940 onderteken het.
Champagne-Ardenne

**Champagne-Ardenne** [ʃɑ̃ˌpaɲaʀˈdɛn] was een van Frankryk se 26 administratiewe geweste (Frans: *régions*) wat van die Belgiese grens in die noorde tot by die oorsprong van die Seinerivier het gestrek. Die gewes was vernoem na die historiese landskap Champagne en die Ardenne-bergreeks en het beslaan 'n oppervlakte van 25&nbsp;606 vierkante kilometer.

Champagne-Ardenne het 'n bevolking van 1,3 miljoen mense. Châlons-en-Champagne dien as die administratiewe hoofstad of prefektuur van die gewes, maar sy grootste en histories belangrikste stad is Reims.

## Bronne 
* *Met erkenning aan die Maison de la France, die Comité Régional du Tourisme de Champagne-Ardenne en die Région Champagne-Ardenne wat inligtingsmateriaal beskikbaar gestel het.*
Daniël Vöges

**Daniël Vöges** is 'n voormalige Suid-Afrikaanse burger en Springbokkunsskaatser. Hy was ook in 1985 die Suid-Afrikaanse Mans Kunsskaatswenner in Johannesburg by die Skyrink. Hy het in pare geskaats met Dalene McKenzie voordat hy die land verlaat het en by die Ice Capades aangesluit het vir twee seisoene. Hy het ook sy vrou ontmoet en voor die egskeiding het hy 'n dogterjie gehad wat ook vandag 'n kunsskaatser in die VSA is.
Kelowna

**Kelowna** is 'n stad in die Okanagan-streek van die Wes-Kanadese provinsie Brits-Columbië met 'n oppervlak van 283 vierkante kilometer en 'n bevolking van 127&nbsp;500 (volgens die sensus van 2011). Die naam is afgelei van 'n inheemse term vir 'n vroulike grizzlybeer.

Kelowna lê aan die oewer van die Okanagan-meer in die Okanagan-vallei en dien as die administratiewe setel van die Gewestelike Distrik van Sentraal-Okanagan (Engels: *Regional District of the Central Okanagan*), die derde grootse metropolitaanse gebied in die provinsie na Vancouver en Victoria en die 22ste grootste in Kanada.

Danksy sy pragtige uitsigte oor die meer, sy wingerde en sy aangename droë en gematigde klimaat het Kelowna tot een van die snelste groeiende nedersettings in Noord-Amerika ontwikkel. Kelowna se eiendomsmark is die tweede duurste na dié van Vancouver.

## Verwysings
Omgewingsgesondheid

**Omgewingsgesondheid** (Engels: *Environmental Health*) is die afdeling van openbare gesondheid wat gemoeid is met alle aspekte van die natuur en die opgeboude omgewing wat die mens se gesondheid mag affekteer. Ander terminologie wat op dissipline van omgewingsgesondheid wys sluit in: openbare omgewingsgesondheid, omgewingsgesondheid en omgewingsbeskerming.

Met die wêreld se groeiende bevolking word omgewingsgesondheid by die dag belangriker. Die aarde moet beskerm moet word om vir mense, diere en plante 'n "gesonde" tuiste te bied. Dit is veral belangrik om te let op die voorkoming, diagnose en behandeling van siektes wat moontlik verband hou met ongewenste omgewingsfaktore.

## Omgewingsgesondheidpraktisyne 
Omgewingsgesondheidpraktisyne sluit beroepe soos sanitêrewerkers, openbare gesondheidsinspekteurs, voedselinspekteurs, omgewingsgesondheidspesialiste en omgewingsgesondheidsbeamptes in.

* Voorkomende omgewingsgesondheid sluit in omgewingshigiëne, epidemiologiese en voorkomingsmedisyne (water-, grond-, lughigiëne en higiëne van voedsel, gebruiksartikels, bou- en bewonershigiëne insluitend geraasbesoedeling, beskerming teen geïoniseerde straling, verbruikersgesondheidsbeskerming).
* Die kliniese omgewingsgesondheid sluit in die mediese versorging van enkele persone met gesondheidsgebreke of opvallende ondersoekresultate in, waar deur hulself of hulle mediese praktisyne as 'n oorsaak van omgewingsfaktore uitgewys kan word.
Loire (rivier)

[duimnael|links|Die Loire in [Saint-Nazaire.]]
duimnael|links|Kaart wat die Loirevallei vertoon.
Die **Loire** [lwar] (Latyn: *Ligara*, *Ligera*, Bretons: *Liger*) is met sy lengte van 1&nbsp;012 kilometer die langste rivier in Frankryk. Die Loire het sy oorsprong by die Mont Gerbier-de-Jonc, 'n bergspits in die département Ardèche (Sentraalmassief), en vloei van daar in noordelike rigting deur Roanne en Nevers, verander sy rigting naby Orléans en vloei in westelike rigting deur Tours om uiteindelik naby Saint-Nazaire (département Loire-Atlantique) in die Atlantiese Oseaan uit te mond.

'n Aantal Franse départements soos Loire is na die rivier vernoem.

Die Loire se rivierloop in die sentrale gedeelte van die Loirevallei tussen Sully-sur-Loire en Chalonnes is vanweë die groot aantal pragtige kastele in hierdie streek deur UNESCO in 2000 tot wêrelderfenisgebied verklaar.

## Eksterne skakels 
*   Amptelike UNESCO bladsy
Christiaan Gerhardus Snyman

**Christiaan Gerhard Snyman** is op 28 Maart 1944 in Johannesburg gebore. Hy het in 1963 by die Hoër Seunskool Helpmekaar in Johannesburg gematrikuleer en het sy Doktorale Proefskrif in Sosiologie aan die Universiteit van Pretoria in 1996 voltooi. Hy het verskeie poste in die privaat- en owerheidssektore beklee, en was sedert 1 Maart 1997 aan die Instituut vir Munisipale Tesouriers in Johannesburg/Kemptonpark verbonde, waar hy Hoof- uitvoerende beampte van die Instituut was. Sedert 2009 is hy 'n pensioenaris.
Roosvenster

[duimnael|Die roosvenster in die noordfasade van die abdykerk in [Saint-Denis (Frankryk)]] 
[duimnael|Roosvenster in die hooffasade van die [Sint Stefanus-katedraal|Sint Stefanuskatedraal, Wene, Oostenryk]]
Die term **roosvenster** word dikwels as 'n generiese term vir 'n ronde venster gebruik, maar verwys in sy spesifieke betekenis veral na die kringvormige vensters van Gotiese kerkgeboue en katedrale. Gotiese roosvensters word gewoonlik deur middelposte en maaswerk in segmente verdeel. Die argitektoniese term "roosvenster" dateer uit die 17de eeu en is waarskynlik van die Oudfranse *roué* ("wiel") afgelei en nie van die roosblom nie.

Gotiese roosvensters spog nogtans met 'n gesofistikeerde ontwerp wat lyk soos die blomblare van 'n roos. Hulle is een van die tipiese kenmerke van die Gotiese katedrale in Noord-Frankryk, alhoewel roosvenster reeds in vroeër periodes van die Middeleeuse boukuns gebruik is.

Die boumeesters van die Franse katedrale het die roosvensters meestal sentraal bo-oor die portale geplaas waar hulle buitengewone en pragtige ontwerp 'n sterk suggestiewe en meditatiewe werking op die Middeleeuse gelowiges in hulle strewe na  spiritualiteit en buitewêreldse ervarings gehad het. Die buitewêreldse, harmoniese en pragtige indruk van roosvensters is deur die gebruik van gekleurde glas versterk en was 'n simbool vir die manier waarop die Goddelike liefde na alle rigtings uitgestraal het.

Die kunsvolle struktuur van roosvensters maak daarnaas dikwels gebruik van elemente uit die mitiese getalle- en sirkelsimboliek om sodoende die alomteenwoordigheid van God in die wêreld, die ewige kringloop of die lewenssiklus op 'n visuele manier ervaarbaar te maak.

Met die herlewing van Middeleeuse stylelemente in die Neogotiese boukuns van die 19de eeu het ook die roosvenster weer gewild geraak en kom as 'n belangrike stylelement in talle Christelike kerkgeboue voor.
Vaucouleurs (Meuse)

**Vaucouleurs** is 'n Franse historiese stadjie en munisipaliteit in die département Meuse in die gewes Grand Est. Die munisipale gebied het 'n bevolking van ongeveer 2&nbsp;100 (2006) en 'n oppervlakte van 39&nbsp;km², en lê sowat 300 kilometer oos van Parys.

## Geskiedenis 
[duimnael|links|'n Gedenkteken herinner aan [Johanna van Arkel se verblyf in Vaucouleurs]]
Frankryk se nasionale heldin Johanna van Arkel het in die jare 1428 en 1429 enkele maande in Vaucouleurs gebly en hier gewag op toestemming vir 'n besoek aan die hof van koning Karel VII van Frankryk.

## Bronne 
* Franstalige Wikipedia

## Eksterne skakels
Jan van Lancaster, 1ste Hertog van Bedford

**Jan van Lancaster, 1ste Hertog van Bedford** (Engels: *John of Lancaster, 1st Duke of Bedford*; 20 Junie 1389 – 14 September 1435), wat ook as **John Plantagenet** bekend was, was die derde oorlewende seun van koning Hendrik IV van Engeland by Mary de Bohun, en het as regent van Frankryk opgetree vir sy kleinneef koning Hendrik VI.  
links|duimnael|150px|Jan van Lancaster, 1ste Hertog van Bedford (links). 

Sy broer koning Hendrik V het hom in 1414 aangestel as Graaf van Kendal, Graaf van Richmond en Hertog van Bedford. Op 14 Junie 1423 het hy in Troyes met Anna, dogter van Jan sonder Vrees, getrou. Ná Anna se dood tydens kraam in 1432 het hy met Jacquetta van Luxembourg getrou.

Toe Hendrik V in 1422 sterf, het Bedford met sy jonger broer, Humphrey, Hertog van Gloucester, meegeding om beheer van die koninkryk. Bedford is aangestel as regent van Frankryk, met sy kleinneef wat tegnies die erfgenaam van beide Frankryk en Engeland se troon was. Bedford het die Franse verskeie kere verslaan totdat Johanna van Arkel die opposisie saamgesnoer het. In 1431 het Bedford Johanna in Rouen laat verhoor en teregstel en daarna die kroning van die jong Hendrik VI in Parys gereël. Terwyl hy besig was om oor die Verdrag van Rouen te onderhandel het hy by sy huis gesterf, waarna hy in die Rouen-katedraal begrawe is. Bedford was ook tussen 1422 en 1432 goewerneur in Normandië.

Bedford het 'n belangrike rol gespeel in die skep van geïllustreerde manuskripte, uit beide Parys en Engeland. Die drie belangrikstes wat in opdrag van hom geskep is, is die *Bedford-getyboek* en *Salisbury-brevier*, wat albei in Parys uitgegee is, en die *Bedford-psalter en -getyboek* van ongeveer 1420-'23 in Engels. Al die boeke is ryklik versier en beroemde voorbeelde van die styl van daardie tydperk. 

## Verwysings
Chinon

**Chinon** is 'n Franse stad in die département Indre-et-Loire van die administratiewe gewes (*région*) Centre met 'n oppervlak van 39 vierkante kilometer en 7&nbsp;986 inwoners (2009). Chinon dien naas Loches as een van die onderprefekture van die département.

As deel van die historiese landskap Touraine, wat ook dikwels die "tuin van Frankryk" (Frans: *le jardin de la France*) genoem word, het Chinon die bynaam "blom van die tuin van Frankryk" (*la fleur du jardin de la France*) gekry.

Chinon, wat aan die oewers van die Vienne-rivier lê, staan daarnaas bekend vir die indrukwekkende bouvalle van sy kasteel en sy moderne kernkragsentrale met vier aktiewe hoëdrukreaktors en drie magnoxreaktors wat intussen buite werking gestel is.

## Geskiedenis 
### Vroeë nedersettings 
duimnael|links|250px|Chinon met die Vienne-rivier
duimnael|links|250px|Château Chinon: Die koninklike woongebou

Die eerste menslike nedersettings in die gebied van Chinon het in die Jongsteentydperk ontstaan. Die Gallies-Keltiese oppidum, wat later hier bestaan het, is in die Romeinse periode tot 'n *castrum* uitgebou. Die eerste Christene in Chinon het Brictius van Tours (Frans: *Brice*, omstreeks 370-444), 'n aanhanger van Maarten van Tours wat die kerk Sint-Maarten gestig het, en Mexme, die stigter van 'n kerk en klooster, ingesluit. Die eerste historiese verwysing na Chinon as Caino dateer uit die 6de eeu en verskyn in 'n dokument van Gregorius van Tours (omstreeks 538-595).

### Vroeë versterkings van die Château Chinon 
Die plato van Chinon, wat bo-oor die Vienne-rivier verrys, vernou teen die rivierkant. Die Romeine het reeds die strategiese posisie van die plek besef en hier 'n versterking opgerig. Oor 'n tydperk van tien eeue was die plato die toneel van tragiese gebeurtenisse. In 845 is Chinon deur die Wiking-hoof Hasting geplunder.

Drie bekende boumeesters van versterkings het hul stempel op die huidige kasteel afgedruk – twee konings van Engeland, Hendrik II en Richard Leeuehart, en een Franse heerser, Filips Augustus. Die laasgenoemde het die kasteel in 1205 ná 'n beleg van agt maande van die Plantagenêts verower.

### Die hof van die "koning van Bourges" 
Aan die begin van die 15de eeu was die Koninkryk Frankryk in 'n baie moeilike situasie. Met Hendrik VI as koning van Engeland, wat ook die "koning van Bretagne" genoem is, was die Franse heerser Karel VII niks meer as die "koning van Bourges" nie toe hy in die jaar 1427 sy klein hof in Chinon gevestig het. In die volgende jaar het hy die State-Generaal van die provinsies Centre en Sud byeengeroep wat heeltemaal onder sy gesag gestaan het. Die State het 'n besteding van 400&nbsp;000 Franse *livres* (pond) aan militêre voorbereidings vir die verdediging van Orléans goedgekeur wat destyds deur die Bretonners beleër is.

## Verwysings
Karel VII van Frankryk

**Karel VII** (Frans: *Charles VII*) (22 Februarie 1403 – 22 Julie 1461), genoem **die Seëvierende** (*le Victorieux*) of **die Goed-Gediende** (*le Bien-Servi*), was Koning van Frankryk van 1422 tot met sy dood in 1461. Hendrik VI van Engeland het aanvanklik met hom gewedywer vir die titel toe sy dienaars groot dele van Frankryk uit Parys regeer het. 

Hy was 'n lid van die Huis van Valois, die seun van Karel VI, wie se opvolging tot die troon in twyfel gelaat is deur die Engelse besetting van die noorde van Frankryk. Hy is egter in 'n beroemde gebeurtenis in Reims gekroon in 1429 deur die pogings van Johanna van Arkel om die Franse van die Engelse te bevry. Die latere deel van sy heerskappy is gekenmerk deur struwelings met sy seun, wat later Koning Lodewyk XI van Frankryk geword het.
Pous Felix

**Pous Felix** kan verwys na 'n aantal pouse en/of teenpouse van die Rooms-Katolieke Kerk nl:

*Pous Felix I (269 – 274).
*Pous Felix II (352 – 366). Eintlik 'n teenpous.
*Pous Felix III (483 – 492).
*Pous Felix IV (526 – 530).
*Pous Felix V (1439 - 1449). Eintlik 'n teenpous.
De jure

**De jure** is 'n uitdrukking wat beteken "volgens die wet" in teenstelling met *de facto* wat "volgens die feite" beteken. *De jure* moet nie verwar word met die Frans *du jour* nie wat "van die dag" beteken, soos in *soupe du jour* (sop van die dag).

Die term *de jure* en *de facto* word gebruik in plaas van "in beginsel" en "volgens gebruik" respektiewelik wanneer politieke situasies beskryf word. 'n Gebruik mag *de facto* bestaan, waar mense 'n kontrak gehoorsaam asof deur 'n wet afgedwing word al bestaan daar nie só 'n wet nie. 'n Proses wat bekend staan as "desuetude" word gebruik om daarvoor voorsiening te maak dat *de facto* gebruike verouderde wette vervang. Die ander sy van die saak is dat daar gebruike *de jure* mag bestaan, maar wat nie deur mense in die algemeen gehoorsaam word nie.

## Sien ook 
*Status quo
*de facto
Uppsala

**Uppsala** (Sweeds: [ˈɵpːˌsɑːla], ) is 'n stad in die huidige Sweedse län Uppsala en die historiese provinsie (Sweeds: *landskap*) Uppland. Uppsala dien as die administratiewe hoofstad van sowel die län asook die gelyknamige munisipaliteit (Sweeds: *kommun*).

duimnael|links|Die domkerk van Uppsala soos gesien vanaf Uppsala Slott
Uppsala is ten opsigte van sy bevolking die vierde grootste stad in die land ná Stockholm, Gotenburg en Malmö met 'n oppervlakte van 2&nbsp;234,33 vierkante kilometer en 'n bevolking van 245&nbsp;329 (2023). Dit is in administratiewe opsig in sewe stadsdistrikte verdeel.

Uppsala staan veral bekend vir sy universiteit, die Universiteit van Uppsala wat in 1477 as die twee tersiêre instelling in Skandinawië na die destydse Deense Lund (1425; later Lund Universiteit) gestig is.

## Geskiedenis 
[duimnael|links|Die grafte van [Wikings|Wiking-konings in Ou-Uppsala]]
Uppsala was sedert die Wiking-tydperk die koninklike hoofstad, 'n belangrike markstad en vergaderplek (as stad waar die ting gehou is) en die geestelike sentrum van Swede. Die heidense tempel van Ou-Uppsala het as die religieuse sentrum van die Sweedse stamme gedien en is in 1070 deur die Duitse geskiedskrywer Adam van Bremen as 'n pragtige gebou beskryf. Die tempel was oor 'n lang tydperk ook die middelpunt van die weerstandsbeweging teen die kerstening van die land.

Teen die einde van die 11de eeu het Ou-Uppsala die setel van 'n biskop geword en in 1164 het die Sweedse aartsbiskop hom ook in Uppsala gevestig. Die aartsbiskop se paleis is in die 13de eeu na Nieu-Uppsala, sowat twee myl van suid van Ou-Uppsala, verskuif. In 1260 is met die oprigting van die katedraal begin.

Gedurende die Middeleeue het Duitse koop- en ambagsmanne hulle in Uppsala begin vestig. In 1302 het die dorp stadstatus ontvang. Die aartsbiskop het oor 'n lang tydperk 'n sentrale politieke figuur in Swede gebly; sy magsbasis was sowel sy geestelike reputasie asook sy groot landerye en gewapende wagte. Uppsala was daarnaas ook steeds Swede se kroningstad en die plek vir belangrike vergaderings van die Sweedse adel (Sweeds: *herredagar*) en is sodoende as die werklike hoofstad van die land beskou.

Tydens die bevrydingsoorlog onder Gustaaf I Wasa is die biskoplike paleis in 1521 afgebrand, en as gevolg van die Reformasie en sekularisasie van kerklike besittings het Uppsala sy leidende rol langsamerhand verloor, en sy inwonertal het gedaal. Nogtans het die Swede steeds besoeke aan Uppsala afgelê, en in 1547 is met die boubedrywighede vir die koninklike slot begin. Die verwagting dat Uppsala die permanente woonplek van die koning sou kan word het tot 'n ekonomiese herlewing gelei. Die universiteit het danksy 'n aantal skenkings deur koning Gustaaf II Adolf die kerk as ekonomiese dryfkrag begin vervang.

Ná twee verwoestende brande in die 18de eeu het die bou van 'n spoorweglyn tussen Uppsala en Stockholm en die vestiging van 'n artillerieregiment 'n nuwe groeifase ingelui. In 1888 het Uppsala se bevolking tot 21&nbsp;249 gestyg.

## Verwysings 
## Eksterne skakels 
*  
*  Amptelike webwerf
*
CéU

**CéU** (die "u" in die kunstenares se naam, wat in Portugees "hemel" beteken en [sɛw] uitgespreek word, word met 'n hoofletter gespel) is 'n Brasiliaanse sangeres wat haar eerste Amerikaanse album in April 2007 op die onafhanklike etiket Six Degrees vrygestel het. CéU se burgerlike naam is Maria do Céu Whitaker Poças, en sy is in 1980 in die Suid-Brasiliaanse metropool São Paulo as die dogter van musikale ouers gebore. Haar vader is 'n komponis, arrangeur en musikoloog, wat Maria klassieke Brasiliaanse komponiste soos Heitor Villa-Lobos, Ernesto Nazaré en Orlando Silva laat waardeer het.

Op die ouderdom van vyftien jaar het Maria besluit om self 'n musikant te word en in haar laat tienerjare het sy musiekteorie en die violão, Brasilië se nylonbesnaarde kitaar, gestudeer. CéU se musiek weerspieël baie invloede soos byvoorbeeld samba, valsa, choro, soul-, rhythm en blues-, hip hop-, afrobeat- en elektroniese jazzmusiek.

CéU noem die Swart kultuur as een van haar belangrikste invloede en passies, en Afrika as die oorsprong van die meeste van haar musikale wortels. Swart sangeresse soos Billie Holiday, Ella Fitzgerald, Lauryn Hill en Erykah Badu is haar grootste voorbeelde.

Haar eerste album is in 2005 op die onafhanklike etiket Urban Jungle vrygestel, en groot Amerikaanse platemaatskappye het haar genader om die langspeler ook op die Noord-Amerikaanse markte te kan vrystel. Sy het hierdie aansoeke geweier en 'n kontrak met die onafhanklike Amerikaanse etiket *Six Degree Records* in San Francisco (Kalifornië) aangegaan wat haar meer musikale vryheid toegestaan het. Die album is in samewerking met die Amerikaanse koffiehuis-maatskappy *Starbucks* vrygestel.

In 2006 het sy 'n *Latin Grammy*-nominasie gekry as die "beste nuwe kunstenaar" van daardie jaar. CéU het tans ook 'n groot aantal aanhangers in lande soos Frankryk, Nederland, Italië en Kanada, waar een van haar liedere plek 32 op die nasionale popmusiek-trefferlys behaal het. Die Duitse hoëtrou- en musiekvaktydskrifte *Audio* en *stereoplay* het haar eerste album *CéU* vanweë die repertoire en tegniese klankgehalte as "CD van die maand" gekies.

## Verwysings
Status quo

**Status quo** (Latyn vir "bestaande toestand") dui 'n bereikte politieke toestand of situasie aan wat gehandhaaf behoort te word.  Die strewe na die handhawing van die *status quo* is 'n wesenlike kenmerk van konserwatiewe politiek.

Die strewe na die handhawing van die *status quo* gebeur meestal in die weerstand teen groot (vanuit 'n konserwatiewe oogpunt beskou), radikale verandering op sosiale en kulturele gebiede.

Wanneer daar in die politiek formeel na 'n *status quo* verwys word dan dui dit op 'n doelbewuste instandhouding van 'n onduidelike of dubbelsinnige politieke status.  'n Voorbeeld van so 'n dergelike dubbelsinnige politieke situasie is die politiese status van Taiwan.

Die uitdrukking is afgelei van die diplomatieke begrip van *status quo ante bellum*, wat "soos dit voor die oorlog was" beteken en verwys na die terugtrek van troepe en die herinstelling van die vooroorlogse magshebbers; ook die reaksionêre *status quo ante* ("soos dit vroeër was") is hiervan afgelei.  Aanvanklik het al drie terme dieselfde beteken, naamlik die toestand van voor 'n oorlog, maar daar het 'n betekenisverskuiwing plaasgevind waarby die oorlogsaspek verlore gegaan het en *status quo* meer die betekenis van *bestaande* toestand verkry het in plaas van 'n toestand uit die *verlede*.

Etimologies is *status quo ante* afgelei van die term *in statu quo ante* ("in die toestand, waarin dit voorheen was") uit die Romeinse reg.

## Sien ook 
*De facto
*De jure
Anna van Boergondië

duimnael|regs|Anna van Boergondië
**Anna van Boergondië** (Frans: *Anne de Bourgogne*; 1404 – 14 November 1432) was die dogter van Jan sonder Vrees, Hertog van Boergondië 1404-1419 en sy vrou Margareta van Beiere. 

In Junie 1423 het sy in Troyes met Jan van Lancaster, 1ste Hertog van Bedford getrou. Sy is het in Parys gesterf gedurende geboorteskenking en is in die Kerk van die *Celestines* begrawe.
895

Die **jaar 895** was 'n gewone jaar wat volgens die Gregoriaanse kalender op 'n Saterdag begin het. Dit was die 95ste jaar van die 9de eeu n.C. Soos ander gewone jare het die jaar 12 maande, 52 weke en 365 dae gehad.

## Gebeure 
* Arnulf van Karintië se tweede veldtog na Italië.

## Geboortes 
* Athelstan van Engeland, koning van Engeland († 939)

## Sterftes 
* 4 Julie – Aurelianus, aartsbiskop van Lyon.
Pous Bonifatius

**Pous Bonifatius** kan verwys na 'n aantal pouse (en/of teenpouse) van die Rooms-Katolieke Kerk nl:

*Pous Bonifatius I (418 – 422).
*Pous Bonifatius II (530 – 532).
*Pous Bonifatius III (607.
*Pous Bonifatius IV (608 – 615).
*Pous Bonifatius V (619 – 625).
*Pous Bonifatius VI (869 – 896).
*Pous Bonifatius VII (974 en 984 – 985). 'n Teenpous.
*Pous Bonifatius VIII (1294 – 1303).
*Pous Bonifatius IX (1389 – 1404).
Pous Bonifatius II

**Bonifatius II**  was die 55ste pous van die Rooms-Katolieke Kerk.

## Biografie 
**Pous Bonifatius II** is 'n Oos-Goot van geboorte, die seun van Sigibuld.  Op 22 September  530 volg hy Pous Felix IV op en regeer tot sy dood op 17 Oktober 532.  Bonifatius is op voorspraak van sy voorganger totpous verkies.  Hy is die eerste Germaanse pous, en word sterk gesteun die Gotiese koning Athalarik.  
Athalarik was 'n vriend van Pous Felix IV en 'n Ariaan.  Bonifatius II word opgevolg deur Pous Johannes II.  
Die naam ‘Bonifatius’ beteken 'Weldoener' in Latyn. 
Pous Bonifatius II is nie heilig verklaar nie, die "St." in die beeld hierbo is dus verkeerd.

## Pontifikaat 
Bonifatius II is deur 'n minderheid verkies en daar was vir 'n kort tydjie van 22 dae 'n Teenpous Dioscurus.  Sedert 2001 word Teenpous Dioscurus ook as wettige pous erken omdat daar nie duidelikheid is oor presies wanneer Bonifatius verkies is nie.  Tydens sy bewind is die Pelagianisme en die Semi-Pelagianisme veroordeel op die sinode van Arausio.
Bonifatius het ook probeer om sy opvolger aan te stel, dit het egter misluk.  Sy keuse, Pous Vigilius is egter wel 'n paar jaar later as pous verkies.

## Verering 
Bonifatius II is na sy dood begrawe in die ou Sint Pieterskerk.

## Verwysings
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Android

**Android** [ˈændɹɔɪd] is 'n oopbron-bedryfstelsel en sagteware-platform vir mobiele toestelle soos slimfone, selfone, mediaspelers, netboeke en tabletrekenaars wat deur die Open Handset Alliance ontwikkel word, 'n konsortium van 84 ondernemings uit die inligtingstegnologie- en telekommunikasiebedryf wat belangstelling het in die bevordering van oop standaarde vir mobiele toestelle en wat deur die Amerikaanse maatskappy Google in die lewe geroep is. Android is die geesteskind van Andy Rubin, eienaar van die IT-maatskappy Android Inc wat in 2005 deur Google uitgekoop is.

Die Android-bedryfstelsel is gebaseer op Linux en dit word vrygestel onder die Apache-lisensie. Die vervaardigers van selfone wat van Android gebruik maak, is onder andere Motorola, HTC, Huawei, Samsung en LG.

Android was tot kort voor die openbare bekendstelling op 5 November 2007 bekend as die *gPhone*. Dié bekendstelling het gepaard gegaan met die stigting van die Open Handset Alliance.

## Verwysings 
## Eksterne skakels 
;Wiki-webtuistes
----

;Amptelike Android-webtuiste (bedryfstelsel & toestelle)
----
* *Android.com*
Pous Felix IV

**Felix IV** was die 54ste pous van die Rooms-Katolieke Kerk.

## Biografie 
As gevolg van die bestaan van Teenpous Felix II word **Pous Felix IV** soms as Felix III (as die teenpous nie getel word nie) of as Felix III (IV) aangedui. Felix IV is gebore in Samnium, as die seun van Castorius. Op 12 Julie 526 volg hy Pous Johannes I op en regeer tot sy dood op 22 September 530. Hy word opgevolg deur Pous Bonifatius II. Die naam ‘Felix’ beteken 'die gelukkige'.

## Pontifikaat 
Pous Felix IV is teologies bekend weens sy steun aan biskop Caesarius van Arles teen die semi-Pelagiane. Die genadeleer van die pous kom grotendeels van Augustinus en word in Julie 529 aanvaar deur die Tweede sinode van Orange. Op sy sterfbed dui Felix aartsdeken Bonifatius aan as sy opvolger. Die senaat het egter 'n edik uitgevaardig waarin bespreking van pouslike opvolging, terwyl die pous nog lewe, onwettig verklaar is, asook die aanstelling van 'n opvolger. Die verkiesing van Pous Bonifatius II as sy opvolger lei gevolglik tot kerkskeuring en Dioscurus word as teenpous gekies.

## Verering 
Pous Felix IV is in die Sint Pieterskerk begrawe en word as heilige vereer in die Rooms-Katolieke Kerk. Sy feesdag is op 22 September.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* Ekumeniese Heiligesleksikon (Duits)
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Oppidum

[duimnael|350px|Porte du Rebout in die [Gallië|Gallies-Keltiese oppidum Bibracte]]
Die Latynse term **oppidum** (meervoud: oppida; letterlik "versterking", "klein stad") is deur die Romeine gebruik om na belangrike versterkte nedersettings te verwys en het stedelike sentra sowel binne asook buite die grense van die Romeinse Ryk beskryf.

In teenstelling met ander Romeinse terme vir stedelike nedersettings soos *municipium*, *colonia* of *civitas* sê oppidum niks oor die regstatus van die betrokke stad nie en is in Romeinse bronne derhalwe veral gebruik om na die stede van die sogenaamde Barbare te verwys.

Veral die Keltiese oppida, wat Gaius Julius Caesar in sy werk oor die Galliese Oorlog (*De Bello Gallico*) beskryf het, het bekendheid verwerf soos byvoorbeeld Bibracte. Daarnaas is ook die stedelike nedersettings van die Venetiërs, Histriërs en Illyriërs oppida genoem.

Die term is in die Middeleeue tot by die 13de eeu gebruik om na groter versterkte nedersettings (stede) te verwys, waarby dikwels ook ander terme soos *forum* of *civitas* as sinonieme vir dieselfde plek gebruik is.

In die moderne argeologie verwys die term oppidum net soos by Julius Caesar na 'n spesifieke tipe van Keltiese nedersettings uit die tydperk van die La-Tène-beskawing. 

## Verwysings
Herfskleure

duimnael|Die blare van 'n esdoringboom wys hul herfskleure 
[duimnael|Herfs in [Quebec, Kanada]]
**Herfskleure** is 'n verskynsel wat by talle bladwisselende bome en struike voorkom en die kleur van hul blare gedurende enkele weke in die herfsmaande van hul gewone groen na 'n pragtige verskeidenheid kleure, wat van rooi tot geel kan wissel, laat verander. Die verskynsel staan in Engels bekend as *fall colors* en *autumn colors*, terwyl die term *fall foliage* gewoonlik die bybetekenis van herfskleur-buitelugaktiwiteite en -toerisme het. In sommige gebiede van die Verenigde State (veral Nieu-Engeland) en Kanada lewer die sogenaamde *leaf peeping*-toerisme in die tydperk tussen die begin van die herfskleurseisoen en die tydpunt wanneer die herfsblare uiteindelik begin val 'n belangrike bydrae tot die plaaslike ekonomie.

## Sien ook 
*Indian Summer
Sydney, Nova Scotia

**Sydney** (Skots-Gaelies *Baile Shidni*) is 'n stedelike gemeenskap (Engels: *urban community*) in die Kaap-Breton-streeksmunisipaliteit (*Cape Breton Regional Municipality*) van die Kanadese provinsie Nova Scotia.

Sydney is in 1904 geïnkorporeer en op 1 Augustus 1995 ontbind nadat dit by die streeksmunisipaliteit ingesluit is. Sydney is die grootste stedelike sentrum van die Kaap-Breton-eiland met 'n bevolking van 33&nbsp;012 (2006). Dit vorm saam met Sydney Mines, North Sydney, New Waterford en Glace Bay die Industriële Kaap-Breton-streek (*Industrial Cape Breton*).
Chen Shui-bian

**Chen Shui-bian** (Chinese spelling: Tân Chúi-píⁿ, 陳水扁), * 12 Oktober 1950 in Guantian (distrik Tainan, Republiek China) is 'n Taiwannese politikus wat tussen 20 Mei 2000 en 20 Mei 2008 as president of staatshoof van die Republiek van China (Taiwan) gefungeer het. 

Chen is lid van die Demokratiese Progressiewe Party (DPP) en sedert Oktober 2007 ook sy voorsitter en 'n voorstander van die Republiek China se onafhanklikheid. Chen is die eerste Nasionaal-Chinese president wat nie 'n lid van die Kuomintang (KMT) is nie, het die republiek dekades lank geregeer en is net soos sy voorganger Lee Teng-hui (KMT) nie op die Chinese vasteland nie, maar op Taiwan gebore.

## Verwysings
Slag van Normandië

Die **Slag van Normandië** (kodenaam: **Operasie Overlord**) was die Geallieerde inval van Normandië, deel van die Normandië-veldtog tydens die Tweede Wêreldoorlog. Dit het begin op 6 Junie 1944 (in die algemeen bekend as D-dag) en het geëindig op 30 Junie 1944, met Operasie Cobra. Met die ingang van 2007 is Operasie Overlord steeds die grootste oorsese inval in die geskiedenis, met meer as 156,000 troepe betrokke in die kruising van die Engelse Kanaal vanaf Engeland na Normandië. Operasie Neptune was die kodenaam gegee aan die aanvanklike vlootbestormingsfase van Operasie Overlord; die missie: om ’n vastrapplek op die vasteland te kry.

Geallieerde landmagte wat op D-Dag in Normandië aktief was, het uit Kanada, die Verenigde Koninkryk en die Verenigde State van Amerika gekom. Wesenlike Vrye Franse en Poolse magte ook het in die geveg ná die bestormingsfase deelgeneem en daar was ook kontingente uit België, Tsjeggo-Slowakye, Griekeland, Nederland en Noorweë. Ander Geallieerde nasies het deelgeneem in die vloot- en lugmagte.

Die Normandiese inval het begin met oornag valskerm- en sweeftuig-landings, massiewe lugaanvalle, vlootbombarderings, en ’n vroeë-oggend amfibiese fase. Die "D-dag"-magte het uit basisse langs die suidkus van Engeland ontplooi, die vernaamste van hierdie was Portsmouth.

Die Geallieerde magte het op vyf strande geland in Normandië naamlik *Sword*, *Juno*, *Gold*, *Omaha* en *Utah*. Die *Rangers* het ook geland by die krans Pointe du Hoc.

## Eksterne skakels
Jump

**Jump**, oftewel **jumpstyle**, is 'n Belgiese substyl in die dance- en elektroniese musiekgenres, kenmerkend vir sy fokus op die harde bass. In die begin is jump beskou as 'n variant van die sneller en harder harcore, maar hierdie traer variant (toe so 'n 135 tot 140 bpm) het heel snel gegroei tot 'n waardige genre.

Die jumpgenre het ontstaan uit die oldschool, jungle en harcore van die jare begin '90. Daar is toe reeds al plate gemaak wat mens as jump sou kon omskryf (soos Speedy J - Pullover) (hierdie plate is destyds betiteld as oldschool of jungle), maar 'n aparte styl was jump toe nog nie. Dit het waarskynlik gebeur teen die einde van die jare '90 toe Da Boy Tommy en Da Rick saam die top 10-treffer "Ready to Rumble" uitgebring het. Einde 2004 het jump ook in Nederland langsaam opgekom. Omdat die sterk verwante musiekgenre hardstyle toe in Nederland gewild was, is jump in Nederland *jumpstyle* genoem, waarna België ook hierdie benaming hier en daar oorgeneem het. In die eerste jare van sy bestaan, was jump slegs in die Lae Lande gewild, maar later het sy aanhang ook na andere lande soos Frankryk en Duitsland versprei.

Jumpstyle verwys sowel na die musiek as die dans wat daarby gekom het en in baie lande word die genre jump meestal *jumpstyle* genoem. Beide benaminge word aanvaar. Huidig is jump besig om 'n herlewing te ondergaan. Deur die jare heen het die snelheid van die musiek toegeneem tot ongeveer 140 tot 145 bpm.

## Kenmerke 
Jump word gekenmerk deur 'n tamelik harde bass waar veel nadruk op lê. Soms bevat jumpliedjies 'n geluidsopname - *sample* - van 'n bekende rolprent of 'n manlike stem. Deurgaans val hierdie samples of stemme vlak voor die hoogtepunt van die liedjie, waarna dit heeltemal losbars. Deur nie-kenners word jump ook verwar met hardstyle, hardcore, of rave. Die probleem is dat hierdie genres mekaar gewoonlik heel dig benader of selfs in mekaar oorvleuel.

## Jump 
Die dansstyl wat onlangs met jump geassosieerd geword het, is geëvolueerd uit 'n variant op die hakke, via werklik (rond)spring tot die vandag bekende *ski*. Daar is verskillende maniere om te jump. By elk van hierdie maniere is dit die bedoeling dat by elke ritme 'n ander beweging (met die bene) gemaak word.

*Die ski: die "skimove" is so bekend dat daar op die internet 'n wildgroei ontstaan het van videos waarin jonges "ski" en hul jumpmoves toon. Soms gaan dit saam met parodieë waarby gewilde videospeletjies- of TV-programpersoonlikhede gebruik word as jumpers.

## Kleding 
Kenmerkende kledinghandelsmerke vir aanhangers van die jumpgenre is Sergio Tacchini (veral veste) en Lacoste (veral pette), De Puta Madre 69 en Nike Air Max.
Pous Agapetus

**Pous Agapetus** kan verwys na een van twee pouse van die Rooms-Katolieke Kerk nl:

*Pous Agapetus I (535 – 536).
*Pous Agapetus II (942 – 955).
Pous Johannes (Kopties)

**Pous Johannes** kan verwys na 'n aantal pouse van die Kopties Kerk (vir pouse met die naam Johannes van die Rooms-Katolieke Kerk sien Pous Johannes) nl:

* Pous Johannes I (Kopties) (496 – 505).
* Pous Johannes II (Kopties) (505 – 516).
* Pous Johannes III (Kopties) (677 – 688.
* Pous Johannes IV (Kopties) (776 – 799).
* Pous Johannes V (Kopties) (1147 – 1166).
* Pous Johannes VI (Kopties) (1189 – 1216).
* Pous Johannes VII (Kopties) (1262 - 1268 en 1270 – 1293).
* Pous Johannes VIII (Kopties) (1300 – 1320).
* Pous Johannes IX (Kopties) (1320 – 1327).
* Pous Johannes X (Kopties) (1363 – 1369).
* Pous Johannes XI (Kopties) (1427 – 1452).
* Pous Johannes XII (Kopties) (1480 – 1483).
* Pous Johannes XIII (Kopties) (1483 – 1524).
* Pous Johannes XIV (Kopties) (1573 – 1589).
* Pous Johannes XV (Kopties) (1621 – 1631).
* Pous Johannes XVI (Kopties) (1676 – 1718).
* Pous Johannes XVII (Kopties) (1727 – 1745).
* Pous Johannes XVIII (Kopties) (1769 – 1796).
* Pous Johannes XIX (Kopties) (1928 – 1942).
Sentrale limietstelling

'n **Sentrale limietstelling** is enige van 'n versameling swak-konvergensie resultate in waarskynlikheidsleer. Hulle almal beskryf die feit dat die sommasie van talle onafhanklike en identies verspreide lukrake veranderlikes geneig is om versprei te wees volgens 'n sekere "aantrekkingsverspreiding". Die belangrikste en beroemdste resultaat word die *Sentrale Limietstelling* (SLS) genoem. Hierdie stelling voer aan dat indien die sommasie van die veranderlikes eindige variansie het, sal dit ongeveer normaal versprei wees (dit is, versprei volgens 'n Gauss-verdeling). Die SLS dui aan dat vir groot steekproefruimtes (n > 29 of 100), die steekproefverdeling altyd dieselfde gemiddelde as die bevolking as hê, maar 'n variansie wat gedeel is deur die steekproef grootte .
Pous Agapetus I

**Agapetus I** was die 57ste pous van die Rooms-Katolieke Kerk. Sy naam word ook gespel "Agapitus I".

## Biografie 
**Pous Agapetus I** is gebore in Rome die seun van 'n priester met die naam Gordanius. Sy vader is vermoor tydens die pontifikaat van Pous Simmachus. Op 13 Mei 535 volg hy Pous Johannes II op en regeer tot sy dood op 22 April 536. Hy word opgevolg deur Pous Silverius. Die naam ‘Agapetus’ beteken 'die geliefde' in ou Grieks.

## Pontifikaat 
In samewerking met Cassiodorus rig hy in Rome 'n biblioteek op vir die werke van kerklike skrywers. Hulle het ook Griekse boeke in Latyn vertaal.

Agapetus is deur die Gotiese koning Theodehad na Konstantinopel gestuur om keiser Justinianus I te oorreed om Italië nie aan te val nie. Hy het in Februarie 536 in Konstantinopel aangekom. Agapetus beskuldig Anthimus patriarg van Konstantinopel van monofisitisme. Met die hulp van die keiser van Bisantium word Anthimus vervang deur Mennas. Kort hierna word die pous siek en sterf na 'n pontifikaat van slegs 10 maande. Sy liggaam word in 'n loodkis na Rome gebring en hy word in die Sint Pieterskerk begrawe.

## Verering 
Pous Agapetus I word as heilige vereer. Sy feesdag is 22 April in die Oosters-Ortodokse Kerk en op 20 September in die Rooms-Katolieke Kerk.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* Ekumeniese Heiligesleksikon
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Pous Silverius

**Silverius** was die 58ste pous van die Rooms-Katolieke Kerk.

## Biografie 
**Pous Silverius** is die seun van Pous Hormisdas gebore voordat Hormisdas priester geword het. Op 8 Junie 536 volg hy Pous Agapetus I op en regeer tot hy afgeset word deur die Bisantynse generaal Belisarius in Maart 537. Daar word beweer dat hy sy pousskap gekoop het van koning Theodahad. Hy word opgevolg deur Pous Vigilius. Die naam ‘Silverius’ beteken 'bosman' in Latyn.

## Pontifikaat 
Pous Silverius het die beleid van sy voorganger Pous Agapetus I om patriarg Antimus van Bisantium af te sit omdat hy 'n Monofisiet was, gesteun. Die beleid het hom baie onpopulêr gemaak in die Bisantynse Ryk. Keiserin Theodora het daarom probeer om Vigilius pous te maak.

Rome is op 9 Desember 536 ingeneem deur Belisarius. Witiges, die koning van die Oos-Gote, het probeer om die stad te herower, maar sy beleg het die bevolking amper laat verhonger. Daar word beweer dat Silverius die stad aan Witiges wou verraai. Deur die poging tot verraad is hy in Maart 537 deur Belisarius gedegradeer tot gewoonlike monnik. Keiser Justinianus I het hom egter in sy waardigheid herstel. Vigilius het Silverius egter in die gevangenis gesit op die eiland Panditaria (teenswoordig Ventotene). Die Liber Pontificalis beweer egter dat Silverius na Palmarola verban is.

Volgens die "New Catholic Encyclopedia" (1966) is die datums van Pous Silverius se pontifikaat betwisbaar. Die begin is 1 of 8 Junie 536 tot ongeveer 11 November 537. Hy sterf waarskynlik op 2 Desember 537. Hy sou ook nooit heiligverklaar gewees het nie, maar is net deur die mense as heilige aangeroep. Die eerste keer dat sy naam in die lys van heiliges genoem word is in die 11de eeu.

## Verering 
Pous Silverius is 'n heilige in die Rooms-Katolieke Kerk. Sy feesdag is op 2 Desember. Hy sou 'n groep vissers van die eiland Ponza wat deur 'n storm verras is en hom aangeroep het, gered het. Hy is die beskermheilige van die eiland.

## Verwysings 
* Davis, R. (2001) Book of the Pontiffs (English Translation of the Liber Pontificalis) Liverpool University Press. 

## Eksterne skakels 
* 
* Ekumeniese Heiligesleksikon
* 

## Nota 
Saamgestel en vertaal uit die Nederlandse, Engelse, Duitse en Franse wikipedia.

## Opvolging 
|}
Almazán

**Almazán** is 'n munisipaliteit in die provinsie Soria in die Spaanse outonome gebied Kastilië en León.